Komisjoni otsus,

18. detsember 2002,

milles sätestatakse lambatõugude prioonvalgu genotüüpide uurimise miinimumnõuded

(teatavaks tehtud numbri K(2002) 5102 all)

(EMPs kohaldatav tekst)

(2002/1003/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega kehtestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, [1] viimati muudetud komisjoni määrusega (EÜ) nr 1494/2002, [2] eriti selle artiklit 23,

ning arvestades järgmist:

(1) Skreipi kujutab ühenduse lammaste ja kitsede populatsiooni osas märkimisväärset loomatervishoiuga seotud ohtu.

(2) Ei ole olemas kinnitatud rutiinset diagnostilist meetodit, et eristada veiste spongioosset entsefalopaatiat (BSE) ning lammaste ja kitsede skreipit. Veiste spongioosse entsefalopaatia esinemist ei ole lammastel ja kitsedel looduslikes tingimustes tõestatud. Siiski valitseb teatav ebakindlus selles osas, kas BSE võib olla nakatanud lammaste ja kitsede populatsiooni ning kas seda võib selles populatsioonis veel esineda. Sellest tulenevalt võib transmissiivse spongioosse entsefalopaatia nakkus lammastel ja kitsedel samuti inimeste tervist ohustada.

(3) Teadusuuringud on näidanud, et teatavad lammaste prioonvalgu genotüübid põhjustavad resistentsuse skreipi vastu. Senised andmed osutavad sellele, et samalaadne geenide poolt määratud resistentsus esineb lammaste puhul BSE suhtes, kui neid katsetingimustel suu kaudu BSEga nakatatakse.

(4) Juhtiva teaduskomitee väikemäletsejalistelt pärit materjali turvalist hankimist käsitlevas 4. ja 5. aprilli 2002. aasta arvamuses sätestatakse suunised lammaste TSE resistentsuse aretusprogrammi põhipunktide jaoks. Üheks nõudeks on ARR/ARR-tüüpi lammaste esinemissageduse hindamine iga olulise tõu osas. Selle teabe saamiseks on liikmesriikides vaja lambatõugude kohta läbi viia uurimus.

(5) Komisjon esitab nõukogule ja parlamendile määruse (EÜ) nr 999/2001 muudatuse ettepaneku, et luua nimetatud määruses õiguslik alus käesolevas otsuses sisalduvatele meetmetele. Seni tuleks käesolev otsus üleminekumeetmena vastu võtta.

(6) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Mõisted

Käesolevas otsuses kohaldatakse I lisas esitatud mõisteid.

Artikkel 2

Lambatõugude prioonvalgu genotüübi uurimine

1. juuliks 2003 lõpetab iga liikmesriik uurimuse oma territooriumil kohalike lambatõugude või märkimisväärse populatsiooniga lambatõugude prioonvalgu genotüübi kohta.

Uurimus viiakse läbi II lisas sätestatud parameetrite abil.

Artikkel 3

Liikmesriikide poolt komisjonile esitatavad aruanded

Liikmesriigid esitavad komisjonile 2. oktoobriks 2003 artiklis 2 sätestatud uurimuse kohta aruande.

Artikkel 4

Komisjoni poolt liikmesriikidele esitatav kokkuvõttev aruanne

Komisjon esitab liikmesriikidele artikli 3 alusel saadud aruannete kokkuvõtte kolme kuu jooksul pärast aruannete esitamise tähtaega.

Artikkel 5

Adressaadid

Käesolev otsus on adresseeritud liikmesriikidele.

Brüssel, 18. detsember 2002

Komisjoni nimel

komisjoni liige

David Byrne

[1] EÜT L 147, 31.5.2001, lk 1.

[2] EÜT L 225, 22.8.2002, lk 3.

--------------------------------------------------

I LISA

Mõisted

1. Iga alleel määratakse kindlaks viitega aminohapetele, mida kodeerivad prioonvalgu geeni 136., 154. ja 171. koodon.

Igale alleelile määratakse kolmetäheline kood nagu järgmises tabelis esitatud:

Alleel | Aminohape kodeeritud positsioonis 136 | Aminohape kodeeritud positsioonis 154 | Aminohape kodeeritud positsioonis 154 |

ARR | Alaniin | Arginiin | Arginiin |

AHQ | Alaniin | Histidiin | Glutamiin |

ARH | Alaniin | Arginiin | Histidiin |

ARQ | Alaniin | Arginiin | Glutamiin |

VRQ | Valiin | Arginiin | Glutamiin |

2. Genotüüp määratletakse kahe alleeli kombinatsioonina. Kui ARQ ja ARH alleele ei ole võimalik eristada, võib nende kahe alleeli kirjeldamisel kasutada ühist terminit.

3. Kõrge geneetilise potentsiaaliga kari:

a) on tõupuhaste aretuslammaste kari nagu nõukogu direktiivis 89/361/EMÜ (tõupuhaste aretuslammaste ja -kitsede kohta) määratletud, või

b) on muu lambakari, mille liikmesriigi pädev asutus on tunnistanud aretuslammaste turustamise või tootmise seisukohast kõrge tähtsusega olevaks, ja mida liikmesriigi pädev asutus soovib uuringusse kaasata, kuhu kuuluvad samast tõust loomad, mida peetakse ühes põllumajandusettevõttes ja/või ühe loomapidaja vastutusel. See määratlus hõlmab jäärasid, keda kasutatakse kunstlikuks seemendamiseks, kuid ei hõlma jäärasid, keda peetakse kaubanduslikul eesmärgil uttedega aretamiseks.

--------------------------------------------------

II LISA

Kõrge geneetilise potentsiaaliga karja kuuluvate lammaste prioonvalgu genotüübi uurimise parameetrid

1. Proovid võetakse I lisas määratletud kõrge geneetilise potentsiaaliga karja kuuluvatelt lammastelt.

2. Iga tõu puhul võetakse proovid vähemalt 50 loomalt.

3. Proovid valitakse selliselt, et need esindaksid liikmesriigis tervet tõugu.

4. Kui punktides 2 ja 3 kirjeldatud proovivõtumenetluse kohaldamise tulemusel selgub, et tõu puhul ei esine ühtegi ARR alleeliga looma, tuleb selle tõu puhul kohaldada põhjalikumat proovivõtumenetlust.

--------------------------------------------------